Wynlandgoed-moord: Só het dit gebeur, sê staatFoto: Maroela Media Die Wes-Kaapse hooggeregshof het Maandag gehoor verskeie ooggetuies het Jason Rohde en sy vrou, Susan, sien stry voordat sy ŉ paar uur later dood in ŉ hotelbadkamer op die Spier-wynlandgoed gevind is. Rohde, voormalige Suid-Afrikaanse hoof van die eiendomsgroep Lew Geffen Sotheby’s International Realty, het Maandag weer in die hof verskyn waar hy teregstaan vir die moord op sy vrou in Julie verlede jaar. Die staat het Maandag ŉ opsomming van sy saak aan die hof voorgelê. In hierdie opsomming word genoem dat die Rohde-egpaar 23 jaar lank getroud was en drie kinders het. Die gesin het in Bryanston in Johannesburg gewoon. Volgens die staat het Susan op 27 Februarie 2016 uitgevind dat haar man ŉ buite-egtelike verhouding met Jolene Alterskye, ŉ agent van Lew Geffen Sotheby’s International Realty in Kaapstad, het. Rohde het daarna glo beweer hy het die verhouding, wat na bewering reeds in Junie 2015 begin het, beëindig. Die egpaar het ook vir huweliksberading gegaan. Die Rohde-egpaar het die naweek van 22 tot 24 Julie Sotheby’s International Realty se jaarlikse geselligheid by die Spier-wynlandgoed buite Stellenbosch bygewoon. Volgens die staat was Alterskye ook by die geleentheid. “Gedurende die vroeë oggend van Sondag 24 Julie 2016 het verskeie ooggetuies die Rohde-egpaar sien stry in een van die hotelkamers waar onder andere Alterskye met die ander konferensiegangers gesosialiseer het. Om 08:22 het [Rohde] die Spier-ontvangs vanaf kamer 221 geskakel en gesê sy badkamer is van die binnekant af gesluit en hy het hulp nodig om dit oop te maak. “Desmond Daniels, ŉ nutsman in diens van die Spier-landgoed, het die badkamerdeur in Rohde se teenwoordigheid met ŉ skroewedraaier oopgemaak. Die oorledene is op haar rug in die badkamer aangetref. Die elektriese koord van ŉ haartang was losweg om haar nek gedraai en die ander gedeelte, ŉ enkele string, was om die handdoekhaak aan die agterkant van die badkamerdeur.” Die staat beweer Mark Thompson, ŉ Sotheby-agent, het na die kamer gegaan toe hy van die voorval hoor en het probeer om Susan weer by te bring. Thompson het opgemerk dat die koord van die haartang in ŉ dubbele string om die badkamerdeur se haak gebind was. Susan en Jason Rohde. Foto: Facebook Die staat voer aan Rohde het sy vrou vermoor en die haartang gebruik om dit na selfmoord te laat lyk. Die staat voer ook aan Rohde het met die misdaadtoneel gepeuter deur die badkamerdeur self te sluit en die haartangkoord in verskillende posisies om die haak te bind. “Die DNS-analise van die bloed wat in die badkamer gevind is, stem ooreen met die DNS van [Susan] en [Rohde],” lui die opsomming van die staat se saak. Volgens die staat het ŉ nadoodse ondersoek getoon dat Susan gesterf het weens ŉ tekort aan suurstof wat deur verwurging veroorsaak is. Rohde het skuld op die aanklagte teen hom ontken en beweer Susan het haar eie lewe geneem deur haarself aan die badkamerdeur op te hang. ŉ Ondersoek ter plaatse sal Maandag op die Spier-wynlandgoed plaasvind. Rohde is in Augustus verlede jaar by sy huis in hegtenis geneem. Hy het kort daarna op 25 Augustus vir die eerste keer in die hof op aanklag van moord verskyn. Hy het R100 000 borgtog betaal en ŉ R1 miljoen-borgwaarborg verskaf voordat hy op borgtog vrygelaat en toegelaat is om na sy huis in Johannesburg terug te keer. Lees alle vorige berigte oor Jason Rohde op Maroela Media.